Björgunarsveitarfólk úr Hjálparsveit Skáta í Kópavogi á ferðinni á leiðinni norður í landi í nótt . @hjalparsveitskataikopavogi Verkstjóri hjá Vegagerðinni á Sauðárkróki segir í forgangi að opna fyrir umferð um Þjóðveg 1 og helstu stofnbrautir í grennd . Í framhaldinu verður farið í að ryðja vegi upp til sveita svo börn komist í skólann . „ Staðan er þokkalega miðað við aðstæður . Þetta er erfiður snjór . Við höfum verið að moka frá því klukkan fimm í morgun . Það fóru tæki í nótt á móti Landsnetsmönnum í Langadalinn að moka snjóflóðinu yfir brekkuna . Gátum reddað þeim yfir í nótt , “ segir Víglundur Rúnar Pétursson , verkstjóri hjá Vegagerðinni á Sauðárkróki . „ Þetta er allt að koma en það verður ekki hægt að opna í fullri breidd alveg í hvelli . En þetta verður fært , svona þæfingsfæri . Það er verið að stinga í gegn í Vatnsskarðinu svo það verður hægt að opna fyrir umferð þar á næsta klukkutíma , “ sagði Víglundur á tólfta tímanum . Hann segir frostið hafa áhrif . „ Já , það hefur áhrif . Það er svo mikil bleyta í þessum snjó að við erum að reyna að moka eins mikið af honum og hægt er á meðan ekki frystir . Það verður erfiðara en þetta er bara vinna . “ Mörg tæki Vegagerðarinnar eru úti í notkun vegna snjósins . „ Já , það er fullt af tækjum . Ætli þetta séu ekki tíu tæki í heildina eins og er og mun bætast í þegar líður á daginn . Það á eftir að moka upp til sveita fyrir skólabíla og mjólkurbíla . En forgangsröðin er að koma þjóðvegi 1 og þessum stofnbrautum í gagnið svo það verði fært fyrir bíla . “ Símtöl berast til Vegagerðarinnar vegna færðarinnar . „ Já , það er aðallega út af skólamálum að það er hringt og opnað upp til sveita . En ég hef ekki heyrt mikla óþolinmæði hjá almennum vegfarendum . Það eru fáir á ferli og gera sér grein fyrir að þetta er ekki auðvelt verk . “